C 254/17

Paraiškos įregistruoti pavadinimą paskelbimas pagal Europos Parlamento ir Tarybos reglamento (ES) Nr. 1151/2012 dėl žemės ūkio ir maisto produktų kokybės sistemų 50 straipsnio 2 dalies a punktą

(2020/C 254/06)

Šiuo paskelbimu suteikiama teisė pareikšti prieštaravimą paraiškai pagal Europos Parlamento ir Tarybos reglamento (ES) Nr. 1151/2012 (1) 51 straipsnį per tris mėnesius nuo paskelbimo dienos.

BENDRASIS DOKUMENTAS

„RUCOLA DELLA PIANA DEL SELE“

ES Nr. PGI-IT-02436–2018 9 20

SKVN () SGN (X)

1. Pavadinimas (-ai)

„Rucola della Piana del Sele“

2. Valstybė narė arba Trečioji Šalis

Italija

3. Žemės ūkio produkto arba maisto produkto aprašymas

3.1. Produkto rūšis

1.6 klasė. Vaisiai, daržovės ir grūdai, švieži arba perdirbti

3.2. Produkto, kurio pavadinimas nurodytas 1 punkte, aprašymas

SGN „Rucola della Piana del Sele“ yra 4 punkte nustatytoje vietovėje išaugintų Diplotaxis tenuifolia (L.) DC rūšies, bastutinių (Brassicaceae) šeimos daugiamečių gražgarsčių, paprastai vadinamų siauralapiais šatreiniais, lapai.

Produktas rinkai teikiamas šviežias arba jau paruoštas vartoti (IV kategorija).

Skinamos SGN „Rucola della Piana del Sele“ žymimos gražgarstės turi pasižymėti toliau nurodytomis savybėmis.

Lapai: 2–5 cm pločio ir 8–25 cm ilgio, karpyti, plunksnos formos arba skiautėti, siauromis, iki 4 cm ilgio skiautėmis dantytais kraštais (kartais kraštai gali būti beveik lygūs). Lapų paviršius lygus (beveik be plaukelių), neblizgus, melsvai žalios spalvos. Lapo viršus pailgas ir triskiautis, viršutiniai lapeliai, jei jų yra, siauri.

Gražgarsčių lapai turi būti sveiki, švieži, švarūs, be matomų pašalinių medžiagų, pašalinio kvapo ir (arba) skonio. Be to, ant jų neturi būti jokių kenkėjų. Ankstesni kenkėjų padaryti pažeidimai negali viršyti 10 %.

Pagrindinės savybės:

kvapas aštrus, pikantiškas, labai intensyvus ir skvarbus;

lapai labai traškūs;

skonis sodrus, tad ruošiant galima nenaudoti druskos.

3.3. Pašarai (taikoma tik gyvūniniams produktams) ir žaliavos (taikoma tik perdirbtiems produktams)

–

3.4. Specialūs gamybos veiksmai, atliktini nustatytoje geografinėje vietovėje

Visi gamybos (nuo auginimo iki skynimo) veiksmai turi būti atliekami 4 punkte nurodytoje vietovėje.

3.5. Specialios produkto registruotu pavadinimu pjaustymo, trynimo, pakavimo ir kt. taisyklės

SGN „Rucola della Piana del Sele“ žymimos gražgarstės pakuojamos į tinklelius arba tokias pakavimo priemones kaip padėklai, maišeliai, dėžutės ir dėžės, naudojant apsauginę atmosferą arba jos nenaudojant. Nurodytos pakavimo priemonės gali būti iš plastiko, medienos, kartono ar kitų tam tikslui tinkamų ir, kaip reikalaujama pagal įstatymus, tinkamų sąlyčiui su maistu medžiagų.

Kiekviena pakuotė turi būti uždaryta taip, kad produkto nebūtų galima išimti jos nepažeidus. Parduoti nesupakuotą produktą draudžiama.

3.6. Specialios produkto registruotu pavadinimu ženklinimo taisyklės

Ant pakuotės esančiose etiketėse, be įstatymuose reikalaujamos informacijos, turi būti pateikiama:

— Europos Sąjungos SGN simbolis;

— tokio pat kaip ir kitos galimai ant tos pačios pakuotės esančios nuorodos dydžio arba didesnis SGN „Rucola della Piana del Sele“ logotipas;

— individualaus augintojo ir (arba) augintojų asociacijos ir (arba) pakuotojo vardas, pavardė ir adresas arba bendrovės pavadinimas ir buveinės adresas;

— pradinis grynasis svoris.

Draudžiama papildomai įrašyti kitus, aiškiai nenumatytus apibūdinimus. Tačiau leidžiama naudoti nuorodas į pavadinimus, įmonių pavadinimus ar privačius prekės ženklus, jei jos nėra giriamojo pobūdžio ir neklaidina pirkėjų, taip pat kitas tikroviškas ir dokumentais pagrįstas nuorodas, kurias naudoti leidžiama pagal taikomus ES, nacionalinius ar regiono teisės aktus ir kurios neprieštarauja specifikacijos tikslams ir turiniui.

Logotipas

Nuorodos logotipas:

Logotipą sudaro apskritos formos emblema su pavaizduotu stilizuotu žaliu gražgarstės lapu („Pantone“ 7730 C spalvos), kurio dalis apvesta mėlynu apvadu („Pantone“ 3005 C spalvos); apvado spalva simbolizuoja Selės upę ir Viduržemio jūrą; apatinėje logotipo dalyje, mėlyname apskritime („Pantone“ 3005 C spalvos), pateikiama nuoroda „IGP“ (SGN).

Logotipo viduryje užrašyta: „RUCOLA della Piana del Sele“. Naudojami šie šriftai: „Alice Regular“, „Info Text Book“ ir „Info Text Semibolid Tf Roman“.

Logotipą galima pritaikyti pagal poreikius, išlaikant 1:1 proporcijas, kraštinės dydis negali būti mažesnis nei 1 cm.

4. Glaustas geografinės vietovės apibūdinimas

SGN „Rucola della Piana del Sele“ gamybos vietovė apima Salerno provincijoje esančių Batipaljos, Belicio, Ebolio, Pontekanjano Fajano, Džifoni Vale Pjanos, Montekorvino Puljano, Montekorvino Rovelos ir Kapačo Pesto komunų administracinę teritoriją.

5. Ryšys su geografine vietove

Prašymas registruoti SGN „Rucola della Piana del Sele“ grindžiamas stipriu, savitu, aštriu ir pikantišku produkto aromatu, jo lapams būdingu traškumu ir sodriu skoniu, dėl kurio ruošiant produktą nebūtina naudoti druskos, taip pat rinkose įgytu geru šio produkto vardu.

Šios savitos SGN „Rucola della Piana del Sele“ gražgarsčių savybės yra tiesiogiai susijusios su auginimo aplinka. Aplinka ypatinga ir dėl dirvožemio savybių, ir dėl klimato.

Žemės ūkio paskirties žemės, kurioje auginamos „Rucola della Piana del Sele“ gražgarstės, turi storą vulkaninės ir sąnašinės kilmės dirvožemio sluoksnį, kurį suformavo Vezuvijaus išsiveržimai ir Selės ir kitų regione tekančių upių suneštos sąnašos.

Tokiame dirvožemyje gausu mikroelementų ir pagrindinių maistinių medžiagų, ypač kalio, kalcio ir geležies, dalyvaujančių biologiniuose procesuose, kurie suteikia produktui savitą aromatą, traškumą ir skonį.

SGN „Rucola del Piana del Sele“ auginimo vietovės klimatas kartu su dirvožemio ypatumais taip pat labai prisideda prie savitų produkto savybių atsiradimo – užtikrina jam geriausias augimo sąlygas, nes sumažina augalams pavojingos sausros ir karščio pavojus.

Šios svarbios ir ypatingos klimato sąlygos susiklostė dėl vakarinę pakrantę skalaujančios temperatūrą sušvelninančios Tirėnų jūros ir šiaurės rytuose stūksančio Alburnų kalnagūbrio, kuris ne tik apsaugo regioną nuo iš Balkanų plūstančio šalčio, bet ir leidžia natūraliose požeminėse saugyklose surinkti iš vakarų atkeliaujantį augalams būtiną lietų.

Selės lygumoje gražgarstės buvo plačiai auginamos jau viduramžiais – tai patvirtina Salerno medicinos mokyklos „Opere mediche“ (Medicinos veikalai), kuriuos parašė 1077 m. į Salerną iš Kartaginos atvykęs gydytojas Konstantinas Afrikietis (1025–1087), „Particulares Dietae“ autorius. Galop supratę, kokias dideles ekonomines galimybes Italijoje žada užgimstantis šviežių žemės ūkio produktų sektorius, regiono augintojai tik praeito amžiaus devintojo dešimtmečio pabaigoje pamažu, vis labiau įsitraukdami ir įnešdami savo patirties ir pastangų indėlį, ėmė auginti smulkiąsias salotas, ypač gražgarstes, šviežios produkcijos ir IV kategorijos produktų rinkai.

Tad, kaip matyti iš daugybės vietos žemdirbių ir prekybininkų žodinių ar rašytinių liudijimų, gražgarstės įsitvirtino vietovėje kaip teritorijai būdinga aukštos kokybės kultūra. Tai sustiprino nuorodą „Rucola della Piana del Sele“ – ją imta sieti su ypatingo kvapo ir skonio produktu, kurio savitas traškumas geriau tinka IV kategorijos produktams.

Remdamiesi šiomis išskirtinėmis produkto savybėmis, stambūs Italijos šiaurės gamintojai nusprendė ir iki šiol dar nepakeitė savo nuomonės dėl to, kad naudinga perkelti didžiąją dalį tiekimo vietovių į Selės lygumą, o vietos augintojai ėmė auginti vis daugiau gražgarsčių, nes būtent šioje srityje yra įgiję daug žinių ir patirties.

Šiuo metu daugybės regiono žemės ūkio produkcijos gamintojų ir prekybininkų dokumentuose minima nuoroda „Rucola della Piana del Sele“ jau 1993 m. buvo nurodoma sąskaitose faktūrose, kurias yra išsaugoję kai kurie senieji vietos augintojai.

Nuo to meto nuoroda „Rucola della Piana del Sele“ plačiai papilto. Prie to prisidėjo daugybė vietos renginių, tokių kaip festivalis „Sagra della pizza con la Rucola della Piana del Sele“ (pirmasis vyko 1994 m. rugpjūčio 5–14 d., o 13-asis – 2007 m. rugpjūčio 2–4 d.) ir konferencijos („Presente e futuro nella coltivazione della Rucola nelle Piana del Sele“ (Gražgarsčių auginimas Selės lygumoje. Dabartis ir ateitis) – 2001 m. rugsėjo 17 d.; „La Rucola della Piana del Sele verso l’IGP“ („Rucola della Piana del Sele“ siekia tapti SGN) – 2013 m. kovo 1 d.), kurios regione buvo rengiamos siekiant atkreipti dėmesį į vis didėjantį auginimo mastą, diegti auginimo metodus ir pabrėžti aukštą vis labiau populiarėjančio produkto kokybę.

Taip pat reikia paminėti įvairias „Rucola della Piana del Sele“ gražgarstėms skirtas antraštes:

— „Eruca/Rucola nella piana del Sele“ (Sėjomosios gražgarstės/daugiametės gražgarstės Selės lygumoje) (Belinda Villanova, ed. Consorzio di Bonifica. Destra del fiume Sele, 2018);

— „La Piana del Sele - La Terra e i Contadini“, un intero capitolo dal titolo „Gli anni del boom economico e la riscoperta della rucola nella Piana del Sele“ dedicato alla coltivazione della „Rucola della Piana del Sele“ (Belinda Villanova, Ed. Federazione Coltivatori Diretti di Salerno, 2003);

— „Ricette con la Rucola della Piana del Sele“ (Belinda Villanova, Ed. Federazione Coltivatori Diretti di Salerno).

„Rucola della Piana del Sele“ gražgarstės taip pat minimos moksliniuose straipsniuose:

— Straipsnyje „Nutrizione razionale, un „comandamento“ per la rucola“ (Racionali mityba, „nurodymas“ dėl gražgarsčių), publikuotame „Informatore agrario“, Nr. 24–25, 2019, Selės lyguma minima kaip pagrindinė gražgarsčių auginimo vietovė.

— Straipsnyje „Rucola per IV gamma: aspetti produttivi e nutrizionali“ (IV kategorijos gražgarstės. Gamyba ir maistinė vertė), publikuotame žurnale „Informatore Agrario“, Nr. 37, 2016, pateikiama informacija apie lyginamąjį laukinių gražgarsčių ir kultūrinių gražgarsčių tyrimą. Tyrime tarp kultūrinių gražgarsčių buvo tiriamos ir „Rucola della Piana del Sele“ gražgarstės.

— Žurnalo „ARPA Campania Ambiente“2012 m. spalio 15 d. pasirodžiusiame 54-ajame numeryje publikuotas straipsnis „Quarta gamma e Baby leaf nella piana del Sele - Torzella, rucola e crescione sempre più richiesti in Europa“ (IV kategorija ir jauni Selės lygumos daigeliai. Auganti lapinių kopūstų, gražgarsčių ir pipirnių paklausa Europoje).

— Straipsnyje „Interventi di ricerca per l’innovazione della filiera della Rucola nella Piana del Sele“(Naujovių diegimo gražgarsčių gamybos grandinėje Selės lygumoje moksliniai turimai), kuris buvo publikuotas žurnale „Dal seme“ (CREA, IX metai – 2016 m. birželis, Nr. 2, p. 11), nurodyta, kad „siauralapių šatreinių (Diplotaxis tenuifolia (L.) DC.) auginimo sektorius Italijoje tiesiog klesti; Salerno provincijoje esanti Selės lyguma yra pagrindinė šalies auginimo vietovė ir viena pagrindinių pavyzdinių auginimo vietovių Europos rinkoje“.

2014 m. vasario 8 d. televizijos kanalu „Rai Uno“ rodytoje laidoje „La Linea Verde Orizzonti“ gražgarstės „Rucola della Piana del Sele“ buvo pavadintos Selės lygumos auksu.

Nuoroda į paskelbtą specifikaciją

(Šio reglamento 6 straipsnio 1 dalies antra pastraipa)

Visą produkto specifikacijos tekstą galima rasti interneto svetainėje

http://www.politicheagricole.it/flex/cm/pages/ServeBLOB.php/L/IT/IDPagina/3335

arba

tiesiogiai Žemės ūkio, maisto produktų, miškų ūkio ir turizmo politikos ministerijos interneto svetainėje (www.politicheagricole.it), ekrano viduryje viršuje spustelėjus nuorodą „Qualità“ (kokybė), paskui ekrano kairėje – „Prodotti DOP IGP STG“ (SKVN, SGN, GTG nuorodomis žymimi produktai) ir galiausiai – „Disciplinari di Produzione all’esame dell’UE“ (ES nagrinėjamos produktų specifikacijos).

(1) OL L 343, 2012 12 14, p. 1.